'அ.தி.மு.கவின் இரண்டு அணிகளும் இணைந்தால் இரட்டை இலை கிடைக்கும்' என்ற ஒரே காரணத்துக்காக, அணிகள் இணைப்பு பேச்சுவார்த்தைக்கென குழுக்கள் அமைக்கப்பட்டன. இரண்டு அணிகளின் நிர்வாகிகளும் ஒருவர் மீது ஒருவர் குற்றம் சுமத்திப் பேசி வருகின்றனர். அதிலும், மதுசூதனனுக்கும் நிதி அமைச்சர் ஜெயக்குமாருக்கும் இடையில் நடக்கும் தகராறுகள் அ.தி.மு.கவினர் மத்தியில் கலக்கத்தை ஏற்படுத்தியிருக்கிறது. "எடப்பாடி பழனிசாமி அரசின் அமைச்சர்கள் முன்பைவிட சுறுசுறுப்புடன் வலம் வருகின்றனர். அண்மையில், பிரதமரை நேரில் சந்தித்துப் பேசினார் மின்துறை அமைச்சர் தங்கமணி. இந்த சந்திப்பில் தங்களுடைய நிலைப்பாட்டையும் அவர்கள் தெளிவாக உணர்த்திவிட்டனர். டெல்லியில் இருந்து தங்கமணி திரும்பியதில் இருந்து பன்னீர்செல்வம் அணியினரை விமர்சித்துப் பேசுவது எல்லை மீறிச் சென்று கொண்டிருக்கிறது. 'அமாவாசை இருட்டில் பெருச்சாளி சென்றதெல்லாம் வழி' என மதுசூதனனைக் கலாய்த்தார் அமைச்சர் ஜெயக்குமார். 'அ.தி.மு.கவின் வரலாறு தெரியாதவர் ஜெயக்குமார். முன்னாள் முதல்வர் ஜெயலலிதா இருந்த காலத்திலேயே அவருடைய முதல்வர் பதவிக்கு ஆசைப்பட்டவர். அவரது குடும்ப விவகாரங்களை வெளியில் பேச வேண்டியது வரும்' என சீறினார் மதுசூதனன்.